b'\n_START_ARTICLE_\nKirsi\xc3\xb5ieturundus\n_START_PARAGRAPH_\n"Kirsi\xc3\xb5ieturundus: Visioon alternatiivsest turundusest" on eesti kirjaniku ja semiootiku Valdur Mikita 2004. aastal ilmunud essee, mis k\xc3\xa4sitleb turundust._NEWLINE_Raamatu \xc3\xbcks keskseid postulaate on, et tavateadvuses jagatakse k\xc3\xb5ik inimeste tegevused A- ja B-tegevusteks, millest esimesed on kultuuriliselt v\xc3\xa4\xc3\xa4rtuslikud ja teised v\xc3\xa4\xc3\xa4rtusetud. N\xc3\xa4iteks v\xc3\xb5idakse \xc3\xb6elda, et keegi on s\xc3\xbcndinud muusikuks, kuid \xc3\xbcldjuhul ei arvata, et inimene v\xc3\xb5iks olla s\xc3\xbcndinud bensiinijaama operaator. Kuna kultuurilist v\xc3\xa4\xc3\xa4rtust hindavad enamasti intellektuaalid, p\xc3\xb5hineb sellel eristusel ka majanduse ja kultuuri vastandus, milles kultuur on hea ja \xc3\xb5ilis, majandustegevus aga madal ja isegi kahjulik. Niisuguse vastanduse v\xc3\xb5iks siiski \xc3\xbcletada. \xc3\x9cks viise selleks ongi segada turunduses madal ja k\xc3\xb5rge, andes toodetele emotsionaalse lisav\xc3\xa4\xc3\xa4rtuse ja kaasates klientide intellektuaalset kapitali, kuni "kaupmehest saab luuletaja"._NEWLINE_\xe2\x80\x9eM\xc3\xb5tlemine ei muuda asju maailmas. Asjad muudavad m\xc3\xb5tlemist. Seep\xc3\xa4rast tuleks alustada \xc3\xb5igest otsast. Ja seep\xc3\xa4rast ma m\xc3\xb5tisklengi turundusest kui m\xc3\xbcstilisest v\xc3\xb5imalusest, mis v\xc3\xb5iks olla suuteline muutma elu pisiasju. Kui saabub aeg, mil asjad inimese \xc3\xbcmber esitavad kutse dialoogile, taastab see osaluse maailmaga. Elu fookus nihkub \xc3\xb5ige veidi tarbimiselt intellekti poole. /---/ Avaramas m\xc3\xb5ttes ei kuulu turundus \xc3\xbcldse kapitalismi ja turumajanduse t\xc3\xb6\xc3\xb6rriistade juurde. /---/ Ei saa \xc3\xb6elda, et turunduse eesm\xc3\xa4rgiks oleks \xc3\xbclepea majanduskasv. Turundus v\xc3\xb5ib edukalt levitada ka selle piiramise ideed, n\xc3\xa4iteks siis, kui me l\xc3\xa4htume \xc3\xb6koloogilise m\xc3\xb5tte teadvustamise vajadusest. /---/ Laiemalt v\xc3\xb5ttes on turundus mistahes ideede levitamise metoodika kaasaegses maailmas. Kui turundusest niikuinii ei p\xc3\xa4\xc3\xa4se, tuleks sealgi valida asju, mis on l\xc3\xa4hemal s\xc3\xbcdametunnistusele." (lk 67-68)\xe2\x80\x9c_NEWLINE_Mikita viitab ka m\xc3\xb5nedele teistele autoritele nagu Rolf Jensen ("Unelmate \xc3\xbchiskond"), Seth Godin ("N\xc3\xb5usolekuturundus") ja Mark Earls ("Loova ajastu koidik")_NEWLINE_68-lehek\xc3\xbcljelise raamatukese avaldas O\xc3\x9c Fontese Kirjastus Tartus, kaane kujundas Karel Korp. "Kirsi\xc3\xb5ieturundus" ilmus sarjas "Juhtimiskonverentsi raamatukogu" P\xc3\xa4rnu Turunduskonverentsiks 13.-14. mail 2004.'